Oskari Luoto

Oskari Luoto (s. 21. toukokuuta 2002 Lempäälä) on suomalainen jääkiekkoilija, joka edustaa SM-liigajoukkue KooKoota. Hän on pelipaikaltaan vasen laitahyökkääjä.
Ura.
Seuraura.
Luoto on Lempäälän Kisan kasvatti. Hän siirtyi juniorina sittemmin Tapparaan. Luoto toimi kaudella 2017–2018 seuran C-nuorten varakapteenina. Kaudella 2018–2019 hän oli Tapparan B-nuorten paras pistemies ja syöttäjä tehoilla 21+36=57, joilla Luoto jakoi koko B-nuorten SM-sarjan pistepörssin neljännen sijan Karhu-Kissoja ja Jokereita edustaneen Leo Ringin kanssa.
Maaliskuussa 2020 Luoto teki juniorisopimuksen Tapparan SM-liigajoukkueen kanssa. Hän pelasi kauden 2020–2021 kuitenkin vielä kokonaan seuran U20-joukkueessa, jossa Luoto aloitti myös kauden 2021–2022. Hän voitti joukkueen sisäisen piste- ja maalipörssin tehoilla 21+21=42. Luoto valittiin U20 SM-sarjan helmikuun kuukauden pelaajaksi. Hänet valittiin kauden päätteeksi sarjan toiseen tähdistökentälliseen. Luoto teki Tapparan SM-liigajoukkueessa pääsarjadebyyttinsä Mestarien liigan pudotuspelien ensimmäisen kierroksen ensimmäisessä ottelussa 16. marraskuuta 2021 vieraissa ruotsalaista Växjö Lakersia vastaan, kun joukkueesta oli useita pelaajia sivussa vatsataudin ja loukkaantumisten myötä. Hänet merkittiin Tapparan nelosketjun oikeaan laitaan Topi Rönnin ja Jere Henrikssonin viereen. Luoto sai ottelussa jääaikaa lopulta vain 14 sekuntia. Hän voitti CHL-hopeaa. SM-liigadebyyttinsä Luoto teki 15. maaliskuuta 2022 Pelicansia vastaan. Hänet merkittiin Tapparan nelosketjun oikeaan laitaan Topi Rönnin ja Petteri Puhakan viereen. Luoto sai ottelussa jääaikaa 9.19 minuuttia. Hän pelasi SM-liigassa kauden aikana neljä runkosarjaottelua ilman tehopisteitä. Tammikuussa 2022 Tappara lainasi Luodon Mestis-joukkue KeuPa HT:hen, jossa hän pelasi kolme ottelua tehden yhden syöttöpisteen.
Toukokuussa 2022 Luoto teki Tapparan kanssa vuoden mittaisen SM-liigasopimuksen. Hän pelasi kaudella 2022–2023 SM-liigassa yhdeksän runkosarjaottelua tehden yhden syöttöpisteen. Mestarien liigassa Luoto pelasi neljä ottelua tehden yhden maalin. Hän teki siellä ensimmäisen miesten pääsarjamaalinsa pudotuspelien ensimmäisen kierroksen toisessa ottelussa 22. marraskuuta 2022 sveitsiläistä HC Davosia vastaan. Luoto voitti CHL:n mestaruuden. Hän pelasi suurimman osan kaudestaan kuitenkin vielä Tapparan U20-joukkueessa. Luoto sijoittui tehoilla 28+26=54 koko U20 SM-sarjan pistepörssissä toiseksi edellään vain Lukon Jeremi Tammela ja maalipörssissä toiseksi edellään vain Ässien Leevi Viitala. Hänet palkittiin koko sarjan parhaana pelaajana Teemu Selänne -palkinnolla ja parhaana hyökkääjänä Saku Koivu -palkinnolla sekä äänestettiin ensimmäiseen tähdistökentälliseen. Luoto voitti myös koko sarjan pudotuspelien piste- ja maalipörssin tehoilla 9+9=18 sekä tehotilaston lukemalla +9. Neljännessä finaaliottelussa 5. huhtikuuta 2023 vieraissa Jokereita vastaan hän teki Tapparan 2–6-voittoon päättyneen ottelun voittomaalin, kun Luodon siirretyn rangaistuksen aikana tekemä osuma siirsi joukkueen 0–3-johtoon. Hänen maalinsa ratkaisi Tapparalle U20 Suomen-mestaruuden. Luoto sai ottelussa myös syöttöpisteen Benjamin Rautiaisen viimeistelemään 2–6-maaliin. Toukokuussa 2023 Luoto teki Tapparan kanssa kaksivuotisen jatkosopimuksen.
Varsinaisella SM-liigan tulokaskaudellaan 2023–2024 Luoto pelasi 42 runkosarjaottelua tehopistein 3+5=8. Hän teki liigauransa avausmaalin 2. joulukuuta 2024 siirretyn rangaistuksen aikana Vaasan Sportia vastaan. Luoto keräsi ottelusta teholukeman +2. Lasse Litma valitsi hänet ottelun Alumnien tähtien kolmostähdeksi. Luoto pelasi runkosarjaotteluistaan kaksi vuokralla KooKoossa tammikuussa 2024. Hän ei pelannut Tapparassa otteluakaan pudotuspeleissä, mutta Luoto voitti kauden päätteeksi kuitenkin Suomen-mestaruuden. Hän pelasi myös kuusi Mestarien liigan ottelua ilman tehopisteitä. Luoto pelasi kevätkautensa pääasiassa yli-ikäisenä seuran U20-joukkueessa, jossa hän voitti SM-pronssia. Kaudella 2024–2025 Luoto pelasi Tapparan riveissä viisi liigaottelua ilman tehopisteitä ja neljä CHL-ottelua tehden niissä kolme tehopistettä, kunnes Tappara tiedotti sopimuksen purusta yhteisymmärryksessä lokakuussa 2024. Samana päivänä Luodon uutisoitiin palaavan 2026 asti ulottuvalla sopimuksella KooKoohon, jossa hän pelasi aiemmin lainalla. Hän teki siellä loppukaudella 34 runkosarjaottelussa tehot 2+23=25 ja neljässä pudotuspeliottelussa yhden syöttöpisteen.
Maajoukkueura.
Luoto pelasi alle 18-vuotiaiden Hlinka Gretzky Cupissa vuonna 2019. Hän edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2019, jolloin Luoto voitti pronssia. Yhteensä hän on pelannut 29 poikien maaottelua.
Pelityyli.
Suomen alle 18-vuotiaiden maajoukkueen valmennusjohto luonnehti Luotoa valitessaan hänet U20 SM-sarjan helmikuun 2022 kuukauden pelaajaksi monipuoliseksi kahden suunnan hyökkääjäksi, joka pystyy tekemään tulosta, mutta on myös vahva kiekottomassa pelissä.
Muuta.
Luodon isoveli Joona pelaa hyökkääjänä Ruotsin SHL-liigan HV71:ssä. Hän on aiemmin pelannut myös 23 NHL-ottelua Winnipeg Jetsissa ja Columbus Blue Jacketsissa. Veljesten isä Jari Luoto pelasi 1990-luvulla hyökkääjänä Lempäälän Kisan II-divisioonajoukkueessa.